钦定古今图书集成/明伦汇编/官常典/第604卷 > 李渭
## 钦定古今图书集成/明伦汇编/官常典/第604卷 > 李渭

按《广东通志》：渭字提之，贵州思南籍咸宁人。生而颖
异，少从父游蒋道林之门，即志于道。年十四五，坐一
小楼，时或箕踞，其父教以“毋不敬”，即书“毋不敬”三字
于壁，以后渐有检束，居常未免有妄思。父教以“思无
邪”，即书“思无邪”于壁，而心思觉有收拾。自后又作一
介不取不予工夫，以求入门，真是一介不敢妄取，一
言不敢妄语，一事不敢妄为。以印证于蒋道林。道林
曰：“此亦是硁硁然小人。”渭因翻然悔悟，自后渐觉开
扩，乃知圣学以求仁为要。后领乡荐，入南监肄业。耿
楚定侗、定何与诸同志多称异之。嘉靖中，以工部郎
历知韶州府，有政声，操持廉介。满考，擢广东按察司
副使。政体宽平，守官清慎。暇则与僚友及诸生讲明
理学。所居毋意轩，刻“必为圣人”四字匾于堂以自励，
仍印刷之。凡从讲席者，人给一纸，以坚希圣之志。士
人翕然宗之。所著《先行录》十卷，同郡孙淮海应鳌、庐
陵邹南皋元标序之，传于世。